Politiet har fået tre anmeldelser om børn, der er blevet kontaktet af en mand i Nørresundby. Ved en af episoderne er et barn blevet tilbudt slik.

Nordjyllands Politi mistænker, at en børnelokker er på spil i Nørresundby. Politiet har i løbet af september måned fået tre anmeldelser om, at en mand har forsøgt at lokke børn med i sin bil. - Vi er ved at undersøge, om der er en børnelokker. Der har været nogle episoder med nogle, der er blevet kontaktet af en mand, siger politikommissær ved Nordjyllands Politi, Henrik Staal. Han understreger desuden, at politiet ikke ved, om der er tale om den samme mand, men at det blandt andet er det, de efterforsker. Episoderne har udspillet sig i nærheden af skoler i Nørresundby, hvor børn fra 4. klasse og nedefter er blevet kontaktet. - Der er blevet uddelt slik til én, fortæller Henrik Staal. Politiet har ikke nok information til at komme med et signalement, og vil derfor gerne høre fra borgere, der ser eller har set noget mistænkeligt, der kan bringe politiet videre i sin efterforskning af sagen. Nordjyllands Politi kan kontaktes på telefon 1-1-4.